
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2024[footnoteRef:1], [1:  	Ú. v. EÚ L, 2024/207, 22.2.2024, ELI: http://data.europa.eu/eli/budget/2024/207/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2024 (COM(2025)0359 – C10‑0153/2025)[footnoteRef:2], [2:  	Ú. v. EÚ C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	so zreteľom na výročnú správu o činnosti európskeho ombudsmana za rok 2024 a jeho správu o rozpočtovom a finančnom riadení za rozpočtový rok 2024,
–	so zreteľom na výročnú správu Dvora audítorov o plnení rozpočtu za rozpočtový rok 2024 spolu s odpoveďami inštitúcií[footnoteRef:3], [3:  	Ú. v. EÚ C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2024 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0054/2026),
1.	udeľuje európskej ombudsmanke absolutórium za plnenie rozpočtu európskeho ombudsmana za rozpočtový rok 2024;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, európskej ombudsmanke, Európskej rade, Rade, Komisii, Dvoru audítorov, Súdnemu dvoru Európskej únie, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečila ich uverejnenie v Úradnom vestníku Európskej únie (v sérii L).


<PathFdR>RR\1339391SK.docx</PathFdR>		PE<NoPE>778.065</NoPE><Version>v02-00</Version>
SK	Zjednotení v rozmanitosti	SK
PE<NoPE>778.065</NoPE><Version>v02-00</Version>	24/24	<PathFdR>RR\1339391SK.docx</PathFdR>
SK
2. Uznesenie Európskeho parlamentu z 29. apríla 2026 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2024, oddiel VIII – Európsky ombudsman (2025/2153(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2024, oddiel VIII – Európsky ombudsman,
–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0054/2026),
A.	keďže v súvislosti s postupom udelenia absolutória by chcel orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti, pričom sa má zabezpečiť správne a efektívne finančné riadenie orientované na výsledky a dobré riadenie ľudských zdrojov;
B.	keďže v článku 228 Zmluvy o fungovaní Európskej únii sa stanovuje, že Európsky parlament volí európskeho ombudsmana (ďalej len „ombudsman“ alebo „ombudsmanka“), ktorý je oprávnený prijímať od občanov Únie alebo od fyzických či právnických osôb s bydliskom alebo zaregistrovaným sídlom v členskom štáte sťažnosti týkajúce sa prípadov nesprávneho úradného postupu inštitúcií, orgánov, úradov alebo agentúr Únie s výnimkou Súdneho dvora Európskej únie (SDEÚ) pri výkone jeho súdnych právomocí, prešetriť tieto sťažnosti a podávať o nich správy;
C.	keďže v nariadení Európskeho parlamentu (EÚ, Euratom) 2021/1163 z 24. júna 2021[footnoteRef:7] sa stanovujú pravidlá a všeobecné podmienky upravujúce výkon funkcie ombudsmana (štatút európskeho ombudsmana); [7:  	Ú. v. EÚ L 253, 16.7.2021, s. 1, ELI: http://data.europa.eu/eli/reg/2021/1163/oj.] 

D.	keďže nová ombudsmanka po svojom zvolení Európskym parlamentom 17. decembra 2024 zložila prísahu 27. februára 2025, čím sa zabezpečila kontinuita a účinné plnenie mandátu ombudsmana pri podpore transparentnosti, dobrej správy vecí verejných a práv občanov v inštitúciách Únie;
E.	keďže zachovanie najprísnejších noriem inštitucionálnej nezávislosti a vyvarovanie sa akéhokoľvek podozrenia zo zvýhodňovania na vyšších pozíciách má zásadný význam pre zachovanie dôvery verejnosti v úlohu ombudsmana ako strážcu dobrej správy vecí verejných Únie;
F.	keďže po prijatí nariadenia (EÚ, Euratom) 2021/1163 ombudsmanka prijala 21. júna 2023 jeho zrevidované vykonávacie ustanovenia[footnoteRef:8]; [8:  	Ú. v. EÚ C, C/2023/161, 10.10.2023, ELI: http://data.europa.eu/eli/C/2023/161/oj.] 

1.	poznamenáva, že rozpočet ombudsmana patrí do okruhu 7 VFR (Európska verejná správa), ktorý v roku 2024 predstavoval celkovo 13,3 miliardy EUR, t. j. 6,9 % rozpočtových výdavkov Únie; konštatuje, že rozpočet ombudsmana predstavoval 0,10 % rozpočtových prostriedkov okruhu 7 VFR;
2.	konštatuje, že Európsky dvor audítorov (ďalej len „Dvor audítorov“) vo svojej výročnej správe za rozpočtový rok 2024 (ďalej len „správa Dvora audítorov“) preskúmal vzorku 70 transakcií v oddiele Administratíva, teda rovnaký počet ako v roku 2023; berie na vedomie informáciu Dvora audítorov, že administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2024 predstavovali približne 69 % celkových administratívnych výdavkov, a výdavky na budovy, zariadenie, energie, komunikáciu a informačné technológie a že z jeho dlhoročnej práce vyplýva, že tieto výdavky sú celkovo nízkorizikové;
3.	konštatuje, že 16 (23 %) zo 70 operácií obsahovalo chyby, ale že Dvor audítorov na základe troch vyčíslených chýb odhaduje, že chybovosť bola pod prahom významnosti; konštatuje, že v správe Dvora audítorov nie sú uvedené žiadne konkrétne problémy týkajúce sa ombudsmana;
Rozpočtové a finančné riadenie
4.	konštatuje, že v roku 2024 bol rozpočet ombudsmanky na úrovni 13 843 160 EUR, čo v porovnaní s rokom 2023 predstavuje zvýšenie o 630 713 EUR (t. j. +4,77 %); berie na vedomie, že z odpovedí ombudsmanky na dotazník predložený Výborom pre kontrolu rozpočtu v súvislosti s udelením absolutória za rozpočtový rok 2024 (ďalej len „dotazník“) vyplýva, že toto zvýšenie je spôsobené najmä úpravami miezd;
5.	konštatuje, že vďaka úsiliu o monitorovanie rozpočtu v priebehu rozpočtového roka 2024 dosiahla miera plnenia rozpočtu 97,55 %, čo v porovnaní s rokom 2023 predstavuje zvýšenie o 2,16 %; upozorňuje, že táto miera zahŕňa aj rozpočtové prostriedky prenesené z roku 2024 na rok 2025; poznamenáva, že miera plnenia platobných rozpočtových prostriedkov v bežnom roku bola 97,08 %, čo v porovnaní s rokom 2023 predstavuje zníženie o 0,50 %; berie na vedomie zvýšenie prenesených rozpočtových prostriedkov (kredity C8) o 29,60 %, t. j. z 304 550 EUR v roku 2023 na 394 667 EUR v roku 2024; konštatuje zlepšenie miery plnenia automatických prenosov rozpočtových prostriedkov z predchádzajúceho roka, ktorá bola v roku 2024 na úrovni 76,59 % v porovnaní so 73,27 % v roku 2023; konštatuje však, že táto miera je naďalej nízka v porovnaní s rokom 2022 (92,59 %), a pripomína svoju výzvu adresovanú ombudsmanke, aby zvýšila úsilie o zlepšenie tejto miery;
6.	konštatuje, že v priebehu roka 2024 ombudsmanka uskutočnila štyri rozpočtové presuny podľa článku 29 nariadenia o rozpočtových pravidlách, čo predstavuje celkovo 280 500 EUR, resp. 2,02 % rozpočtových prostriedkov na daný rozpočtový rok v porovnaní s 1,8 % v roku 2023; poznamenáva, že tieto presuny boli okrem iného potrebné na posilnenie rôznych rozpočtových položiek, napríklad na upratovanie, údržbu a spotrebu energie (+41 %), výdavky na služobné cesty (+38,60 %) a informatiku (+24,80 %); konštatuje, že v roku 2024 ombudsmanka výrazne znížila výdavky na preklady po úspešnej integrácii umelej inteligencie do prekladateľských postupov na webovom sídle úradu ombudsmana; konštatuje, že výsledné úspory sa prostredníctvom rozpočtových presunov použili na posilnenie iných oblastí;
7.	s uspokojením konštatuje, že z výročnej správy o činnosti ombudsmana za rok 2024 (ďalej len „výročná správa“) vyplýva, že všetky platby sa v roku 2024 uskutočnili v zákonom stanovenej lehote 30 dní; ďalej konštatuje, že priemerný čas úhrady faktúr bol 13,20 dňa, čo je zlepšenie oproti roku 2023 (13,50 dňa); v súvislosti s prechodom ombudsmana na nový finančný a účtovný systém (SUMMA) konštatuje, že úrad ombudsmana má zaplatiť 200 000 EUR za prístupové práva k tomuto systému, čo je rovnaká suma, akú majú zaplatiť iné, oveľa väčšie inštitúcie, úrady, orgány alebo agentúry Únie; konštatuje, že táto suma je dvojnásobkom rozpočtu ombudsmana na tento typ služieb; vyzýva Komisiu, aby našla riešenie, ktoré by úradu ombudsmana umožnilo prístup do systému SUMMA za cenu primeranú objemu činnosti ombudsmana; vyzýva na vytvorenie transparentného, objektívneho a primeraného nákladového modelu pre prístup k spoločným podnikovým finančným systémom s poplatkami, ktoré zodpovedajú veľkosti, rozpočtu a počtu používateľov v dotknutej inštitúcii, úrade, orgáne alebo agentúre, aby sa zabránilo neprimeranému zaťaženiu menších subjektov, a aby sa zabezpečil súlad s povinnosťami finančného riadenia bez toho, aby sa oslabili zdroje určené na ich hlavný mandát;
8.	konštatuje, že vplyv nezákonnej útočnej vojny Ruska proti Ukrajine v roku 2024 naďalej vytváral rozpočtový tlak na úrad ombudsmana; konštatuje, že úrad ombudsmana najviac postihlo zvýšenie nákladov na energie; v tejto súvislosti poznamenáva, že s cieľom riešiť vplyv tohto zvýšenia na rozpočet ombudsmana bolo potrebné prepočítať paušálnu sumu, ktorú úrad ombudsmana zaplatil Európskemu parlamentu za nájomné; konštatuje, že v dôsledku toho sa skutočné výdavky úradu ombudsmana na energie v roku 2024 zvýšili o 75 %, a to zo 168 900 EUR v roku 2023 na 295 400 EUR v roku 2024; na základe informácií z dotazníka berie na vedomie názor ombudsmanky, že kumulatívny účinok inflačného tlaku a obmedzenie výdavkov nesúvisiacich s platmi na maximálne 2 % v porovnaní s predchádzajúcim rokom ovplyvní dlhodobú udržateľnosť rozpočtu úradu ombudsmana; zdôrazňuje, že ak sa tento tlak nebude primerane riešiť, môže oslabiť nákladovú efektívnosť, predvídateľnosť a udržateľnosť fungovania úradu ombudsmana; uznáva, že je potrebné, aby všetky inštitúcie, úrady, orgány alebo agentúry Únie zlepšili svoje rozpočtové riadenie tým, že pri uzatváraní zmlúv s poskytovateľmi služieb zohľadnia aj cenovú volatilitu, najmä v odvetví energetiky; zdôrazňuje, že rozpočtová disciplína musí byť v súlade s realistickým posúdením nákladov, aby sa chránili peniaze daňovníkov a zároveň zachovala kontinuita fungovania;
9.	konštatuje, že rozpočet na služobné cesty zamestnancov v roku 2024 predstavoval 120 000 EUR (rovnako ako v roku 2023); poznamenáva však, že v priebehu roka 2024 došlo k posilneniu rozpočtového článku na služobné cesty o +38,60 % prostredníctvom vnútorných presunov; berie na vedomie vysvetlenie ombudsmanky, že posilnenie rozpočtu bolo potrebné z dôvodu inflácie a zvýšenia nákladov na ubytovanie, zvýšenia počtu potrebných služobných ciest ombudsmanky a rozpočtových odhadov založených na výpočtoch z predchádzajúcich rokov, počas ktorých boli cesty obmedzené z dôvodu pandémie ochorenia COVID-19; konštatuje, že počiatočný rozpočet na služobné cesty ombudsmanky bol v roku 2024 rovnaký ako v predchádzajúcich rokoch (2022 a 2023), t. j. 35 000 EUR; konštatuje, že po posilnení tohto rozpočtu prostredníctvom vnútorných presunov predstavovali skutočné výdavky na jej služobné cesty v roku 2024 celkovo 41 326 EUR[footnoteRef:9]; požaduje realistické počiatočné prognózy rozpočtu na služobné cesty, aby sa minimalizovalo využívanie rozsiahlych presunov v polovici roka a zabezpečilo stabilné finančné plánovanie; [9:  	https://www.ombudsman.europa.eu/sk/doc/declarations-and-transparency/sk/196382 a https://www.ombudsman.europa.eu/sk/doc/declarations-and-transparency/sk/198831.] 

Vnútorné riadenie, výkonnosť a vnútorná kontrola
10.	konštatuje, že ombudsmanka prepojila ciele na vysokej úrovni stanovené v jej stratégii „V ústrety roku 2024“ s deviatimi kľúčovými ukazovateľmi výkonnosti (KPI) pozostávajúcimi zo 17 zložiek, ako sa uvádza v ročnom pláne riadenia ombudsmanky na rok 2024; konštatuje, že 13 z týchto zložiek KPI sa podarilo v roku 2024 dosiahnuť alebo prekročiť;
11.	konštatuje, že v roku 2024 ombudsmanka vybavila 2 264 nových sťažností (2 392 v roku 2023), začala 411 vyšetrovaní (392 v roku 2023), z toho 49 vyšetrovaní verejného významu (56 v roku 2023), ukončila 421 vyšetrovaní (372 v roku 2023) a zaoberala sa vysokým počtom sťažností týkajúcich sa prístupu verejnosti, ktorý sa zvýšil zo 167 v roku 2023 na (nový) rekordný počet 212 v roku 2024 (160 z nich bolo vybavených vyšetrovaním a 193 z nich bolo uzavretých);
12.	oceňuje, že ombudsmanka skrátila čas potrebný na spracovanie spisov na rôznych úrovniach postupu, ako je čas potrebný na vybavenie sťažnosti (z 39 dní v roku 2023 na 36 dní v roku 2024) a na vybavenie sťažnosti v rámci jej mandátu (z 91 dní v roku 2023 na 86 dní v roku 2024); konštatuje však výrazné predĺženie priemerného času potrebného na uzavretie prípadov v oblasti prístupu verejnosti k dokumentom zo 42 dní v roku 2023 na 85 pracovných dní v roku 2024; konštatuje, že ombudsmanka prekročila svoj cieľ (100 %) v miere uzatvárania prípadov (t. j. pomeru uzavretých prípadov k počtu nových prípadov zaregistrovaných počas roka); vyjadruje však poľutovanie nad tým, že priemerný čas 168 dní na vybavenie vyšetrovania zostal v roku 2024 dlhý (165 dní v roku 2023), čo výrazne presahuje cieľovú hodnotu 150 dní; odporúča, aby ombudsmanka ešte spresnila kľúčové ukazovatele výkonnosti, pokiaľ ide o dĺžku riešenia prípadov tým, že sa lepšie zohľadní rôznorodá komplexnosť prípadov, aby sa zabezpečilo realistickejšie a zmysluplné posudzovanie výkonnosti zamerané na efektívnosť; uznáva, že zložité prípady, najmä tie, ktoré sa týkajú viacerých inštitúcií, úradov, orgánov alebo agentúr si môžu vyžadovať viac času na spracovanie; zdôrazňuje však, že príliš dlhé oneskorenie pri vybavovaní prípadov prístupu k dokumentom oslabujú práva občanov a všeobecne dôveru verejnosti v administratívu Únie; požaduje plán na riešenie týchto oneskorení a navrhuje, aby sa časť úspor dosiahnutých vďaka prekladom pomocou AI presmerovalo na posilnenie vyšetrovacích tímov, najmä pre prípady prístupu verejnosti; s uspokojením berie na vedomie správu ombudsmanky Európskemu parlamentu o opatreniach nadväzujúcich na udelenie absolutória za rozpočtový rok 2023 (ďalej len „správa o následných opatreniach“), že jedným z hlavných strategických cieľov novozvolenej ombudsmanky je posilniť spoluprácu a dialóg s inštitúciami, úradmi, orgánmi a agentúrami Únie s cieľom v konečnom dôsledku skrátiť čas potrebný na spracovanie vyšetrovaní;
13.	pokiaľ ide o zistenia, konštatuje, že v roku 2024 ombudsmanka predložila návrh riešenia v 14 prípadoch a odporúčania v troch prípadoch týkajúcich sa prístupu verejnosti k dokumentom; berie na vedomie zlepšenie v oblasti pozitívnych reakcií inštitúcií, úradov, orgánov alebo agentúr Únie na návrhy ombudsmanky na zlepšenie ich administratívy, pričom celková miera vyhovenia dosiahla v roku 2024 úroveň 82 % (81 % v roku 2023), pričom táto miera zahŕňa aj prípady uzavreté v roku 2023; vyzýva ombudsmanku, aby vypracovala cielený akčný plán, ktorý bude zameraný na zisťovanie a riešenie najčastejších dôvodov zvyšných neprijatých návrhov, a žiada ombudsmanku, aby pokračovala v úsilí o dosahovanie vysokej miery rešpektovania jej zistení, odporúčaní a návrhov;
14.	oceňuje, že ombudsmanka v roku 2024 pokračovala v úsilí o zlepšenie informovanosti občanov o úrade ombudsmana a porozumenia jeho mandátu; v tejto súvislosti s uspokojením konštatuje zvýšenie podielu sťažností v rámci mandátu z 33 % v roku 2022 a 37 % v roku 2023 na 39 % v roku 2024; na základe správy o následných opatreniach ďalej poznamenáva, že jedným z nových strategických cieľov ombudsmanky je začať cielené komunikačné aktivity s cieľom zabezpečiť, aby občania, ktorí potrebujú ombudsmana, vedeli o svojom práve a využívali jej služby; v tejto súvislosti konštatuje, že v dôsledku toho sa očakáva zvýšenie počtu sťažností, čo vyvolá potrebu preskúmať a prispôsobiť pracovné metódy a posilniť využívanie digitálnych nástrojov, najmä umelej inteligencie, s cieľom ďalej zefektívniť proces vybavovania sťažností; vyzýva ombudsmanku, aby posúdila prípadný vplyv očakávaného zvýšeného počtu sťažností na rozpočtové a ľudské zdroje a aby priebežne informovala orgán udeľujúci absolutórium o pokroku dosiahnutom v tejto veci;
15.	uznáva úsilie a pozitívny vplyv ombudsmanky v oblasti etiky, transparentnosti a zodpovednosti v roku 2024, najmä v dôsledku vyšetrovaní týkajúcich sa rôznych inštitúcií, úradov, orgánov a agentúr Únie; konštatuje, že prevažná väčšina týchto vyšetrovaní (65 %) sa v roku 2025 týkala Komisie;
[bookmark: _Hlk215843998]16.	berie na vedomie najmä vyšetrovania ombudsmanky: (i) o tom, ako Rada a Komisia vybavujú žiadosti o prístup verejnosti k legislatívnym dokumentom (najmä o výnimkách na odmietnutie prístupu), pričom ombudsmanka dospela k záveru, že v mnohých prípadoch tieto dve inštitúcie uplatňujú výnimky podľa práva Únie o prístupe k dokumentom príliš široko a používajú pri tom odôvodnenia, ktoré už SDEÚ zamietol, ii) o prípadoch, keď Komisia odmietla poskytnúť prístup k dokumentom o revízii pravidiel Únie týkajúcich sa informovania spotrebiteľov o potravinách a prístup k príspevkom zainteresovaných strán a členských štátov týkajúcim sa tzv. aktu Únie o obnove prírody, a iii) o prípade, keď Komisia neuviedla žiadne dokumenty o výmenách s členskými štátmi alebo interných výmenách týkajúcich sa prípravy stretnutí na vysokej úrovni o memorande o porozumení o strategickom a globálnom partnerstve medzi EÚ a Tuniskom;
17.	víta vyšetrovania ombudsmanky v oblasti etiky, ktoré sa uskutočnili v roku 2024; berie na vedomie najmä prípad tzv. otáčavých dverí týkajúci sa dvoch bývalých zamestnancov Agentúry Európskej únie pre spoluprácu v oblasti presadzovania práva (Europol), vyšetrovanie na základe sťažnosti na porušenie právnych predpisov v súvislosti s údajným konfliktom záujmov komisára pre poľnohospodárstvo a vyšetrovanie toho, ako Komisia zabezpečuje, aby nedochádzalo ku konfliktu záujmov u expertov, ktorí jej pomáhajú pri hodnotení návrhov financovaných z Európskeho obranného fondu;
18.	na základe správy o následných opatreniach ďalej poznamenáva, že ombudsmanka naďalej monitorovala otázky transparentnosti a zodpovednosti súvisiace s Mechanizmom na podporu obnovy a odolnosti (RRF) v rámci vybavovania sťažností v oblasti prístupu verejnosti k dokumentom, najmä pokiaľ ide o rokovania o národných plánoch obnovy a odolnosti; medzi týmito problémami si všíma značné oneskorenia, s ktorými sa Komisia stretáva pri odpovediach na žiadosti o prístup k informáciám, a úroveň poskytnutého prístupu, ktoré by mohli narušiť dôveru občanov v administratívu Únie; oceňuje, že Komisia v prípade týkajúcom sa holandského plánu obnovy a odolnosti na základe návrhu riešenia od ombudsmanky umožnila širší prístup k 172 dokumentom; dôrazne však odsudzuje Komisiu za to, že jej trvalo 21 mesiacov, kým odpovedala na opakovanú žiadosť sťažovateľa (novinára), t. j. v júli 2024, keď už udelený prístup k dokumentom nebol užitočný na zamýšľaný účel; súhlasí s tým, že v záležitostiach významného verejného záujmu, ako je napríklad RRF, by nemalo dochádzať k výrazným omeškaniam pri sprístupňovaní dokumentov a domnieva sa, že takéto oneskorenia predstavujú odmietnutie transparentnosti a oslabujú demokratickú kontrolu; súhlasí s názorom ombudsmanky, že Komisia by mala pri uplatňovaní výnimiek z prístupu verejnosti podľa nariadenia (ES) č. 1049/2001[footnoteRef:10] dôkladne zvážiť existenciu prevažujúceho verejného záujmu; vyzýva ombudsmanku, aby informovala príslušné výbory Európskeho parlamentu hneď, ako je meškanie Komisie v prípade dokumentov týkajúcich sa RRF príliš zdĺhavé, a umožnila tak včasnú politickú kontrolu; vyzýva okrem toho ombudsmanku, aby sa naďalej prednostne zameriavala na systematickú prácu na zbytočných prieťahoch v postupoch týkajúcich sa prístupu k dokumentom, a to aj tým, že identifikuje opakujúce sa administratívne prekážky a osvedčené postupy naprieč inštitúciami, úradmi, orgánmi a agentúrami; podporuje ombudsmanku pri presadzovaní jednotného uplatňovania testu tzv. vyššieho verejného záujmu, najmä v prípade spisov s veľkým vplyvom, aby sa prístup poskytoval včas, a teda mal zmysel na účely verejnej kontroly; [10:  	Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43, ELI: http://data.europa.eu/eli/reg/2001/1049/oj).] 

19.	pripomína, že podľa ombudsmanky by sa obmedzenia prístupu k dokumentom, najmä k legislatívnym dokumentom, mali uplatňovať výnimočne a obmedzovať na to, čo je absolútne nevyhnutné; tiež pripomína, že každé rozhodnutie o zamietnutí prístupu verejnosti k dokumentom musí byť založené na jasne a prísne vymedzených zákonných výnimkách s odôvodnením, v ktorom sa uvedú konkrétne dôvody, aby občania porozumeli zamietnutiu prístupu a mohli účinne využiť dostupné právne prostriedky nápravy; domnieva sa, že aktívnejší prístup by pomohol zabezpečiť skutočnú transparentnosť a predchádzať nákladným a zaťažujúcim právnym sporom medzi občanmi a inštitúciami[footnoteRef:11]; nabáda ombudsmanku, aby ďalej presadzovala proaktívne postupy zverejňovania, najmä v prípade legislatívnych dokumentov a dokumentov v rámci tvorby politík, s cieľom posilňovať transparentnosť v štádiu návrhu a znižovať administratívnu záťaž a riziko súdnych sporov spojené s opakovanými žiadosťami o prístup k dokumentom; [11:  	Ú. v. EÚ C, C/2024/4014, 17.7.2024, ELI: http://data.europa.eu/eli/C/2024/4014/oj.] 

20.	pripomína, že vnútorný audítor preskúmal rámec ombudsmana pre riadenie rizika, pričom bol dohodnutý deväťbodový akčný plán, ktorý sa mal realizovať do konca roka 2024; na základe informácií z dotazníka a správy o následných opatreniach konštatuje, že sa vykonali všetky opatrenia vrátane prijatia novej metodiky posudzovania rizika; vyzýva ombudsmanku, aby informovala orgán udeľujúci absolutórium o výsledku preskúmania plnenia tohto akčného plánu, ktoré vykonal vnútorný audítor; žiada ombudsmanku, aby orgán udeľujúci absolutórium informovala aj o opatreniach prijatých v nadväznosti na odporúčania uvedené v správach z vnútorného auditu č. 20/04 (o bezpečnosti IT), č. 21/03 (o rámci ochrany údajov) a č. 22/03 (o etickom rámci);
Ľudské zdroje, rovnosť a dobré pracovné podmienky zamestnancov
[bookmark: _Hlk215163299]21.	berie na vedomie zníženie celkového počtu zamestnancov úradu ombudsmana o 4,90 % z 82 v roku 2023 na 78 v roku 2024; ďalej konštatuje, že v roku 2024 bolo na úrade ombudsmana zamestnaných 46 úradníkov (40 v roku 2023) a 9 zmluvných zamestnancov (rovnako ako v roku 2023); berie na vedomie mierne zníženie podielu zamestnancov pracujúcich na hlavných činnostiach ombudsmana (sťažnosti a vyšetrovania) zo 42,68 % v roku 2023 na 42,30 % v roku 2024; ďalej konštatuje, že miera obsadenosti pracovných miest sa zvýšila z 95 % v roku 2023 na 97 % v roku 2024 a miera fluktuácie sa zvýšila z 5,20 % v roku 2023 na 6,40 % v roku 2024; pripomína význam uzatvárania pracovných zmlúv na neurčitý čas s cieľom udržiavať kvalifikáciu, kontinuitu a produktívne pracovné prostredie; zdôrazňuje, že v dôsledku klesajúceho počtu zamestnancov pracujúcich v hlavných oblastiach pôsobenia a značného využívania dočasných zmlúv sa môže znížiť inštitucionálna pamäť a účinnosť úradu ombudsmana;
22.	pripomína, že miesto generálneho tajomníka ombudsmanky je neobsadené už viac ako dva roky, a to od 1. septembra 2022; berie na vedomie, že na základe viacerých výziev Európskeho parlamentu, aby sa toto voľné miesto obsadilo, ombudsmanka začala medziinštitucionálny postup výberového konania na nového generálneho tajomníka uverejnením výzvy na vyjadrenie záujmu (č. OMB/2/2025) 30. júna 2025, na základe ktorej bolo prijatých 14 oprávnených žiadostí; ďalej konštatuje, že výberové konanie bolo ukončené v roku 2025 a bol vybraný nový generálny tajomník, ktorý sa ujal svojej funkcie 1. januára 2026; poznamenáva, že v tomto prípade sa výberová komisia skladala z troch osôb, samotnej ombudsmanky a dvoch externých nezávislých členov, ktorí sa podieľali na posudzovaní spôsobilosti žiadostí a na pohovoroch; berie na vedomie názor ombudsmanky, že vymenovanie týchto dvoch členov a zapojenie vedúcich pracovníkov predstavovali významné záruky v celom procese, ktorými sa zabezpečila integrita a zákonnosť výberového procesu; domnieva sa, bez ohľadu na 30-ročné skúsenosti vybraného generálneho tajomníka ako úradníka Únie a jeho 10-ročné skúsenosti v oblasti riadenia, že skutočnosť, že predtým pôsobil ako vedúci kabinetu súčasnej ombudsmanky, by mohla viesť k vnímaniu konfliktu záujmov, aj keď sa tento proces uskutočnil v plnom súlade s platným rámcom; vyzýva ombudsmanku, aby v prípade budúcich postupov naďalej uvažovala o spôsoboch posilnenia záruk vo výberových konaniach a pri rozhodnutiach o vymenovaní proti akýmkoľvek vnímaným konfliktom záujmov alebo zvýhodňovaniu, čím sa zabezpečia úplné záruky spravodlivosti a transparentnosti;
[bookmark: _Hlk215830609]23.	konštatuje, že po vypočutí ombudsmanky na schôdzi Výboru Európskeho parlamentu pre kontrolu rozpočtu 6. novembra 2025 predložili poslanci, ktorí sú členmi Výboru Európskeho parlamentu pre kontrolu rozpočtu, 18. novembra 2025 sériu písomných doplňujúcich otázok k výberu nového generálneho tajomníka (OMB/2/2025), na ktoré ombudsmanka odpovedala 21. novembra 2025; nesúhlasí v tejto súvislosti s názorom ombudsmanky, že judikatúra vo veci Meroni (C-9/56 a C-10/56) je uplatniteľná, pretože sa netýka delegovania právomocí v personálnych otázkach (ako je výber zamestnanca), ale skôr delegovania diskrečných právomocí na externé/súkromné subjekty; zdôrazňuje tiež, že Európsky parlament od ombudsmanky nežiada, aby delegovala svoje práva a povinnosti ako menovací orgán, spochybňuje však jej účasť vo výberovej komisii, keďže právo Únie nevyžaduje, aby menovací orgán bol členom výberovej komisie; zdôrazňuje, že prijatím konečného rozhodnutia, ktoré je úlohou menovacieho orgánu, tento orgán zároveň potvrdzuje, že celé výberové konanie prebehlo v súlade s právnymi predpismi vrátane splnenia všetkých kritérií prípustnosti a spôsobilosti uchádzača; konštatuje však, že táto úloha sa môže zdať menej výrazná, ak menovací orgán predsedal v určitých fázach výberového konania aj výberovej komisii, ako to bolo v tomto postupe; chápe však, že môže byť potrebné aby ombudsman ako držiteľ funkcie, bol zapojený do finálnych fáz určitých výberových konaní; berie na vedomie vysvetlenie ombudsmanky, že právne obmedzenia týkajúce sa dôvernosti, ktorých cieľom je chrániť nezávislosť a integritu výberového postupu, obmedzujú rozsah, v akom možno orgánu udeľujúcemu absolutórium poskytnúť dokumenty týkajúce sa kontroly splnenia podmienok účasti; pripomína však, že Európsky parlament má právo na všetky informácie potrebné na udelenie absolutória, zdôrazňuje, že poskytnutie takýchto informácií neznamená, že sa zverejnenia, a zdôrazňuje, že Európsky parlament má primerané záruky na bezpečné spracúvanie citlivého materiálu; vzhľadom na uvedené skutočnosti naliehavo vyzýva ombudsmanku, aby bližšie posúdila požiadavku Európskeho parlamentu a poskytla orgánu udeľujúcemu absolutórium všetky dokumenty týkajúce sa kontroly splnenia podmienok účasti, posúdenia žiadostí, samotných pohovorov s uchádzačmi zaradenými do užšieho výberu pred výberovou komisiou a osobného pohovoru s ombudsmankou v súvislosti s postupom výberu generálneho tajomníka ombudsmanky (OMB/2/2025); nabáda ombudsmanku, aby zvážila možnosť uskutočniť interné ex post posúdenie veľmi pozorne kontrolovaných postupov vymenovania s cieľom vyvodiť skúsenosti a možné zlepšenia na účel budúcich konaní a aby o výsledkoch informovala orgán udeľujúci absolutórium;
24.	zdôrazňuje, že úlohou ombudsmana je podporovať dobrú správu a zabezpečiť, aby bol etický rámec všetkých inštitúcií, úradov, orgánov a agentúr Únie pevný a schopný zaručiť transparentnosť a zodpovednosť; je pevne presvedčený, že ombudsman musí spĺňať najvyššie normy nezávislosti, nestrannosti a integrity a že sa treba vyhnúť akémukoľvek vnímaniu zvýhodňovania alebo konfliktu záujmov, pretože takéto vnímanie by mohlo ohroziť dôveryhodnosť, poslanie a dôveru občanov Únie; pripomína, že keďže Únia poverila ombudsmanku presadzovaním etických noriem a dobrej správy vecí verejných, očakáva sa, že ombudsmanka bude uplatňovať mimoriadne prísne normy na svoje vlastné riadenie a menovanie do vyšších funkcií, čím stanoví referenčnú úroveň pre ostatné inštitúcie, úrady, orgány a agentúry;
25.	konštatuje, že napriek tomu, že v porovnaní s inštitúciami, úradmi, orgánmi alebo agentúrami Únie je úrad ombudsmana malý subjekt, v roku 2024 boli medzi jeho zamestnancami zastúpených 19 štátnych príslušností, rovnako ako v roku 2023; všíma si však nadmerné zastúpenie niektorých národností (jedna z nich tvorí viac ako 30 % zamestnancov úradu ombudsmana); zdôrazňuje, že taká vysoká koncentrácia jednej národnosti v relatívne malej inštitúcii by mohla mať vplyv na to, ako sa rozmanitosť v tomto úrade vníma na medziinštitucionálnej úrovni; vyzýva ombudsmanku, aby prijala cielené opatrenia prijímania zamestnancov a propagácie, ktoré budú zamerané najmä na nedostatočne zastúpené členské štáty, s cieľom zabezpečiť, že úrad ombudsmana bude odrážať rozmanitosť Únie;
26.	konštatuje, že pokiaľ ide o rodovú vyváženosť, úrad ombudsmana zamestnáva viac žien ako mužov vo všetkých kategóriách zamestnancov, ale najmä na riadiacej úrovni, kde všetky pozície zastávajú ženy; berie na vedomie medzi zamestnancami celkové zastúpenie 68 % žien a 32 % mužov v porovnaní so 67 % žien a 33 % mužov v roku 2023; vyzýva ombudsmanku, aby sa usilovala o vyváženejšie zastúpenie mužov a žien medzi zamestnancami svojho úradu; naliehavo vyzýva ombudsmanku, aby vypracovala stratégiu na riešenie toho, že na riadiacich pozíciách v súčasnosti úplne absentujú muži; domnieva sa, že je nevyhnutné zabezpečiť, aby úrad ombudsmana lepšie odrážal rozmanité zloženie obyvateľstva Únie, aby pracovné prostredie naprieč všetkými úrovňami hierarchie bolo naďalej vyvážené a inkluzívne;
27.	berie na vedomie, že ombudsmanka vynakladá úsilie na zabezpečenie fyzickej a duševnej pohody zamestnancov svojho úradu v práci a zameriava sa na posilnenie tímového ducha; v tejto súvislosti poznamenáva, že ombudsmanka v roku 2024 usporiadala školenia, z ktorých niektoré boli povinné, o riešení konfliktov, poskytovaní a prijímaní spätnej väzby, zdravotnom postihnutí a začlenení, ako aj o prvej pomoci; berie na vedomie, že ombudsmanka prijala v roku 2004 v oblasti rodičovskej dovolenky politiku, ktorá v spojení s jej politikou v oblasti pracovného času a hybridnou politikou prijatou v roku 2021 poskytuje flexibilné pracovné podmienky, ktoré zamestnanci využívajú a oceňujú; konštatuje, že v roku 2024 lekárska služba Európskeho parlamentu neupozornila ombudsmanku na žiadnu dlhodobú chorobu, ktorá by mala pôvod v syndróme vyhorenia;
28.	s uspokojením konštatuje, že v roku 2024 nebol v dotazníku zaznamenaný žiadny prípad obťažovania; uznáva úsilie ombudsmanky o zabezpečenie pracovného prostredia bez sexuálneho a psychického obťažovania, najmä prostredníctvom zvyšovania informovanosti a odbornej prípravy; ďalej konštatuje, že ombudsmanka uskutočnila prieskum zameraný na informovanosť zamestnancov o etických otázkach, ktorý preukázal vysokú úroveň informovanosti zamestnancov o politike a usmerneniach ombudsmanky v oblasti psychologického a sexuálneho obťažovania;
29.	konštatuje, že ombudsmanka v roku 2024 privítala 18 platených stážistov (rovnaký počet ako v roku 2023), pričom jeden bol vybraný v rámci chvályhodného programu stáží ombudsmanky pre osoby so zdravotným postihnutím; opätovne zdôrazňuje, že stáže by mali byť platené v súlade s uznesením Európskeho parlamentu zo 14. júna 2023 o kvalitných stážach v Únii (2020/2005(INL)), v ktorom sa požaduje, aby všetky stáže v Únii boli platené; zdôrazňuje, že platené stáže majú zásadný význam pri zabezpečovaní rovnakých príležitostí;
Etický rámec a transparentnosť
30.	víta pokračujúce úsilie ombudsmanky o posilnenie etického rámca inštitúcie a zvýšenie informovanosti o ňom; konštatuje, že ombudsmanka usporiadala školenia o etických otázkach pre novovymenovaných dôverných poradcov ombudsmana a členov zmierovacieho výboru, ako aj povinné prispôsobené školenia o riešení konfliktov pre všetkých zamestnancov; konštatuje, že ombudsmanka v roku 2024 prepracovala a v roku 2025 prijala revidovanú politiku v oblasti etiky a dobrého správania s cieľom objasniť pracovné postupy schvaľovania a povoľovania a odstrániť nedostatky v uplatňovaní pravidiel súvisiacich s etikou; oceňuje, že bolo zavedené IT riešenie, ktoré umožňuje každému vyšetrovateľovi potvrdiť, že v pridelených prípadoch nedochádza ku konfliktu záujmov; ďalej berie na vedomie, že všetci zamestnanci úradu ombudsmana vrátane vedúcich pracovníkov sú vyzvaní, aby každoročne revidovali svoje vyhlásenia o profesionálnych aktivitách svojich manželov/partnerov, ako aj vlastné vyhlásenia o konflikte záujmov;
31.	v súvislosti s vnútorným auditom (správa č. 22/03) etického rámca ombudsmana konštatuje, že zo šiestich vydaných odporúčaní bolo na konci roka 2024 päť vykonaných a jedno prebiehalo; v tejto súvislosti konštatuje, že ombudsmanka zriadila disciplinárnu komisiu a prijala politiku boja proti podvodom, ktorá sa vzťahuje aj na vyslaných národných expertov, stážistov a externých dodávateľov, s cieľom ďalej posilniť etický rámec ombudsmana;
32.	s uspokojením konštatuje, že v roku 2024 neboli hlásené žiadne prípady konfliktov záujmov ani prípady oznamovania protispoločenskej činnosti;
33.	na základe informácií z dotazníka konštatuje, že ombudsmanka sa formálne nepridala k registru transparentnosti Únie (zriadeného na základe medziinštitucionálnej dohody z 20. mája 2021 medzi Európskym parlamentom, Radou a Komisiou o povinnom registri transparentnosti) s cieľom zabezpečiť, aby sa mohla zaoberať aj prípadnými sťažnosťami týkajúcimi sa sekretariátu tohto registra transparentnosti; konštatuje však, že ombudsmanka zosúladila svoje postupy so zásadami registra transparentnosti, pričom kontroluje, či rečníci alebo hostia, ktorí sa zúčastňujú na podujatiach či stretnutiach, ktoré ombudsmanka organizuje, sú v ňom zaregistrovaní; víta vysoký stupeň transparentnosti, ktorý ombudsmanka dosahuje tým, že na svojom webovom sídle uverejňuje informácie o vyšetrovaniach, služobných cestách (a súvisiacich výdavkoch), stretnutiach a podujatiach, na ktorých sa zúčastňuje, ako aj hodnotenie žiadostí vyšších riadiacich pracovníkov alebo členov kabinetu o zapojenie sa do odbornej činnosti po odchode z úradu ombudsmana;
Budovy
34.	konštatuje, že konečný rozpočet ombudsmanky na budovy a súvisiace náklady (po presunoch) sa zvýšil približne o 13,60 % z 1 373 200 EUR v roku 2023 na 1 560 709 EUR v roku 2024; konštatuje, že rozpočtové prostriedky na nájomné sa zvýšili približne o 7 %, z 866 100 EUR v roku 2023 na 926 620 EUR v roku 2024; berie na vedomie, že v oboch rokoch bola miera vykonávania platieb na úrovni 100 %;
35.	na základe informácií z dotazníka konštatuje, že v podmienkach jednotlivých kancelárií úradu ombudsmana neboli vykonané žiadne zmeny, na ktoré bol orgán udeľujúci absolutórium predtým upozornený; s uspokojením konštatuje, že Havlova budova v Štrasburgu je plne prístupná osobám so zníženou pohyblivosťou alebo iným zdravotným postihnutím; podporuje ombudsmanku v jej úsilí o zlepšenie prístupnosti prenajatých priestorov v Bruseli;
[bookmark: _Hlk215320147]Digitalizácia, kybernetická bezpečnosť a ochrana údajov
36.	vyjadruje uznanie ombudsmanke za to, že v roku 2024 dokončila kľúčový projekt digitalizácie svojich historických archívov pred ich presunom do historického archívu Únie vo Florencii; s uspokojením konštatuje, že archívy ombudsmana sú teraz zachované a prístupné budúcim generáciám;
37.	víta pozitívny vplyv používania automatických prekladov ombudsmankou, ktoré zlepšili prístupnosť webového sídla ombudsmana, zefektívnili prideľovanie prípadov a zrýchlili vybavovanie sťažností, čo viedlo k zníženiu nákladov na preklad o viac ako 65 % (od roku 2022 do roku 2024), ako aj k zníženiu administratívnej záťaže; nabáda ombudsmanku, aby pokračovala v testovaní a vyhodnocovaní nástrojov a spôsobov využitia umelej inteligencie a aby k ich vývoju a zavádzaniu pristupovala obozretne; v tejto súvislosti vyzýva ombudsmanku, aby zohľadnila strednodobé rozpočtové dôsledky súvisiace s údržbou, škálovateľnosťou, zručnosťami zamestnancov a potenciálnou závislosťou od digitálnych nástrojov a poskytovateľov služieb a zabezpečila, aby zavádzanie zostalo bezpečné a podliehalo primeranému ľudskému dohľadu;
38.	na základe informácií z dotazníka s uspokojením konštatuje, že ombudsmanka zaviedla interné usmernenia o používaní generatívnych nástrojov umelej inteligencie tretích strán, ktoré by mali poskytnúť jasné usmernenie o bezpečnom a účinnom začlenení nástrojov umelej inteligencie do pracovných postupov ombudsmanky; so záujmom očakáva plánované rozšírenie využívania umelej inteligencie nad rámec prekladov, napríklad na integráciu tzv. ombudsprudencie v rámci veľkého jazykového modelu Komisie a na využívanie historickej judikatúry pri budúcich vyšetrovaniach; nabáda ombudsmanku, aby pokračovala v testovaní a zavádzaní nástrojov umelej inteligencie, ktoré preukázateľne zlepšujú prístupnosť a efektívnosť; zdôrazňuje však potrebu jasnej správy vecí verejných, ľudského dohľadu, transparentnosti voči používateľom a spoľahlivých záruk ochrany údajov vrátane zdokumentovaných posúdení rizík a kontrol kvality v prípade automatizovaných výstupov, najmä v prípadoch, keď umelá inteligencia môže ovplyvniť spracovanie prípadov, ich prideľovanie alebo externú komunikáciu; vyzýva ombudsmanku, aby zabezpečila, že všetky právne poznatky vytvorené umelou inteligenciou budú overovať úradníci, ktorí sa venujú vyšetrovaniu, a aby uprednostnila tlmočenie poskytované človekom pred riešeniami založenými na umelej inteligencii; ďalej žiada, aby sa podávali správy o technických opatreniach prijatých s cieľom odstrániť algoritmickú zaujatosť a zabezpečiť objektivitu zistení úradu ombudsmana;
39.	na základe informácií z dotazníka s uspokojením konštatuje, že v roku 2024 jeden zamestnanec absolvoval intenzívne dvojmesačné školenie v oblasti dátovej vedy a umelej inteligencie s cieľom posilniť odborné znalosti úradu ombudsmana v tejto oblasti a v súčasnosti zastupuje ombudsmanku v sieti korešpondentov pre umelú inteligenciu, ktorú zriadil európsky dozorný úradník pre ochranu údajov (EDPS) po nadobudnutí účinnosti nariadenia (EÚ) 2024/1689 („akt o umelej inteligencii“)[footnoteRef:12]; ďalej berie na vedomie záväzok ombudsmanky pripraviť školenie o bezpečnom a etickom používaní nástrojov umelej inteligencie pre všetkých svojich zamestnancov; berie tiež na vedomie, že ombudsmanka počas celého roka 2024 každý mesiac organizovala cielené povinné školenia s cieľom zvýšiť informovanosť a zručnosti zamestnancov v oblasti najlepších postupov kybernetickej bezpečnosti; s uspokojením konštatuje, že ombudsmanka vyžaduje od všetkých svojich zamestnancov, aby absolvovali pravidelné školenia o kybernetickej bezpečnosti; nabáda ombudsmanku, aby pokračovala vo vypracúvaní svojej stratégie v oblasti digitalizácie, a tak zabezpečila, aby zavádzanie nástrojov umelej inteligencie bolo naďalej v plnom súlade so zásadami etického používania, transparentnosti, ochrany údajov, ľudského dohľadu a ochrany pred algoritmickou zaujatosťou alebo zneužitím; [12:  	Nariadenie Európskeho parlamentu a Rady (EÚ) 2024/1689 z 13. júna 2024, ktorým sa stanovujú harmonizované pravidlá v oblasti umelej inteligencie a ktorým sa menia nariadenia (ES) č. 300/2008, (EÚ) č. 167/2013, (EÚ) č. 168/2013, (EÚ) 2018/858, (EÚ) 2018/1139 a (EÚ) 2019/2144 a smernice 2014/90/EÚ, (EÚ) 2016/797 a (EÚ) 2020/1828 (akt o umelej inteligencii) (Ú. v. EÚ L, 2024/1689, 12.7.2024, ELI: https://eur-lex.europa.eu/eli/reg/2024/1689/oj).] 

40.	zdôrazňuje význam verejného obstarávania ako nástroja na presadzovanie strategických cieľov, ako je environmentálna a sociálna agenda; vyzýva ombudsmanku, aby posilnila svoje postupy obstarávania, začleňovanie strategických kritérií týkajúcich sa sociálnej zodpovednosti a environmentálnej udržateľnosti;
41.	konštatuje, že pokiaľ ide o IT, ombudsmanka sa opiera o rámec Európskeho parlamentu pre infraštruktúru a kybernetickú bezpečnosť a úzko spolupracuje s Komisiou, pokiaľ ide o integráciu a údržbu inštitucionálnych nástrojov Únie (SYSPER, ABAC, MiPS a ARES) a využívanie rámcových zmlúv v oblasti IT; uznáva úspech dlhodobého prístupu ombudsmanky, ktorá využíva integrované systémy a zdroje týchto dvoch inštitúcií s cieľom optimalizovať využívanie rozpočtu a zlepšiť koordináciu, napríklad v oblasti digitalizácie; konštatuje, že v prípade základných operácií si ombudsmanka ponecháva priamu kontrolu nad vývojom a údržbou nástrojov v rámci zabezpečeného prostredia Európskeho parlamentu, čím sa zabezpečuje flexibilita, ochrana údajov a zvýšená kybernetická bezpečnosť; berie na vedomie, že ombudsmanka nebola v roku 2024 vystavená žiadnemu kybernetickému útoku;
42.	na základe informácií z dotazníka konštatuje, že v decembri 2024 na základe sťažnosti dotknutej osoby začal európsky dozorný úradník pre ochranu údajov konanie proti ombudsmanke podľa článku 57 ods. 1 písm. e) nariadenia (EÚ) 2018/1725[footnoteRef:13]; berie na vedomie, že po tom, ako ombudsmanka poskytla požadované vysvetlenia, európsky dozorný úradník pre ochranu údajov prípad v roku 2025 uzavrel, pričom dospel k záveru, že dotknutá osoba dostala dostatočné informácie; [13:  	Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39, ELI: http://data.europa.eu/eli/reg/2018/1725/oj).] 

Životné prostredie a udržateľnosť
43.	na základe informácií z výročnej správy a dotazníka konštatuje, že ombudsmanka pokračovala v znižovaní svojej environmentálnej stopy prostredníctvom digitalizácie svojich procesov, odstránenia individuálnych tlačiarní, ako aj tým, že nevymieňala procesory po skončení životnosti a prostredníctvom takmer úplného prechodu na digitálne publikácie; víta úsilie ombudsmanky o udržateľnejšie podujatia vrátane používania QR kódov a stravovania z miestnych zdrojov, ako aj zavádzania opatrení na predchádzanie vzniku potravinového odpadu; s uspokojením konštatuje, že obidve budovy, v ktorých má úrad ombudsmana kancelárie, využívajú 100 % elektrickej energie z obnoviteľných zdrojov dodávanej na základe zmlúv Európskeho parlamentu a že v roku 2024 začali vyrábať energiu solárne panely inštalované na budovách Európskeho parlamentu v Štrasburgu vrátane Havlovej budovy;
44.	konštatuje, že keďže si ombudsmanka prenajíma svoje priestory od Európskeho parlamentu, využíva jeho environmentálne riadenie v rámci EMAS vrátane opatrení, ako je nastavenie teploty počas zimy na 19 °C, selektívne triedenie odpadu, zber biologického odpadu zavedený v roku 2024 a nahradenie jednorazových kuchynských potrieb trvanlivým riadom; víta uplatňovanie zásad zeleného verejného obstarávania zo strany ombudsmanky, a to prostredníctvom jej vlastných zmlúv, ako aj dohôd o spolupráci s inými inštitúciami Únie;
45.	víta pokračujúcu podporu udržateľnej mobility zo strany ombudsmanky prostredníctvom paušálneho príspevku na využívanie udržateľných spôsobov dopravy, ktorý v roku 2024 dostalo 67 % oprávnených zamestnancov úradu ombudsmana (do triedy AST8/AD8), organizovanie každoročných dní údržby bicyklov a pravidelnú účasť zamestnancov na medziinštitucionálnych výzvach v oblasti cyklistiky a chôdze; konštatuje, že počet parkovacích miest je naďalej obmedzený, zatiaľ čo infraštruktúra pre cyklistov sa neustále zlepšuje;
46.	s uspokojením berie na vedomie úsilie ombudsmanky o zníženie emisií súvisiacich s cestovaním prostredníctvom systematickej podpory videokonferencií a digitálnych riešení ako alternatívy k služobným cestám a podpory cestovania vlakom namiesto leteckej dopravy; nabáda ombudsmanku, aby v súlade so svojím operačným cieľom na rok 2024, ktorým je podpora ekologickej a sociálnej zodpovednosti, naďalej začleňovala aspekty udržateľnosti do svojich činností v oblasti riadenia rizík a zvyšovania informovanosti;
Medziinštitucionálna spolupráca
47.	víta finančné a administratívne úspory dosiahnuté prostredníctvom medziinštitucionálnej spolupráce, najmä širokú škálu dohôd o úrovni poskytovaných služieb, ktoré ombudsmanka uzavrela s Európskym parlamentom a Komisiou v rôznych oblastiach, a účasť na medziinštitucionálnych postupoch verejného obstarávania; víta formalizáciu spolupráce medzi Európskym parlamentom a ombudsmankou v októbri 2024 v oblasti kybernetickej bezpečnosti prostredníctvom revidovanej medziinštitucionálnej dohody stanovujúcej rámec, podľa ktorého Európsky parlament ombudsmanke naďalej poskytuje spoľahlivú podporu v oblasti kybernetickej bezpečnosti; zdôrazňuje, že takáto spolupráca má zásadný význam, aby nedochádzalo k duplicite štruktúr a bolo zabezpečené účinné používanie zdrojov Únie; nabáda ombudsmanku, aby zabezpečila, že všetkým zamestnancom sa bude poskytovať pravidelná a aktuálna odborná príprava v oblasti kybernetickej bezpečnosti, aby sa zachovala vysoká úroveň informovanosti a odolnosti proti vyvíjajúcim sa kybernetickým hrozbám;
48.	vyjadruje ombudsmanke uznanie za dobrú spoluprácu s Európskym úradom pre boj proti podvodom (OLAF) a Dvorom audítorov, ktorá v roku 2024 prebiehala formou stretnutí a výmeny názorov medzi ombudsmankou, členmi Dvora audítorov a generálnym riaditeľom úradu OLAF; konštatuje, že ombudsmanka vystúpila aj na konferencii Dvora audítorov o transparentnosti vymáhania finančných prostriedkov Únie; ďalej konštatuje, že ombudsmanka v roku 2024 predložila zistenia kľúčových vyšetrovaní príslušným výborom Európskeho parlamentu a pokračovala v dobrej spolupráci s národnými a regionálnymi ombudsmanmi prostredníctvom postupu kladenia otázok, v rámci ktorého môžu členovia Európskej siete ombudsmanov klásť otázky týkajúce sa práva Únie, ktoré sa vyskytnú počas ich vyšetrovaní, a ombudsman získava odborné odpovede od inštitúcií Únie; v tejto súvislosti konštatuje, že ombudsmanka v roku 2024 usporiadala webinár Európskej siete ombudsmanov na rôzne témy vrátane vykonávania smernice Únie o oznamovaní protispoločenskej činnosti a otázok súvisiacich s voľným pohybom;
49.	na základe informácií z dotazníka konštatuje, že ombudsmanka a EDPS spolupracujú predovšetkým ad hoc a na neformálnom základe s cieľom zabezpečiť rýchlu a efektívnu spoluprácu v prípade potreby; ďalej s uspokojením konštatuje, že ombudsmanka a EDPS prijali memorandum o porozumení, ktoré upravuje ich príslušné právomoci pri vybavovaní sťažností a zabraňuje duplicite postupov;
50.	víta skutočnosť, že ombudsmanka v roku 2024 pokračovala v úzkej spolupráci s príslušnými výbormi Európskeho parlamentu (Výbor pre petície, Výbor pre občianske slobody, spravodlivosť a vnútorné veci, Podvýbor pre ľudské práva) v súvislosti s dôležitými vyšetrovaniami, a to buď prezentovaním práce priamo na schôdzach výborov, alebo prostredníctvom informácií zasielaných predsedom výborov; zdôrazňuje, že strategické iniciatívy a vyšetrovania vykonávané ombudsmankou sú kľúčom k zlepšeniu transparentnosti a zodpovednosti administratívy Únie;
Komunikačná činnosť
51.	na základe informácií z dotazníka konštatuje, že celkový rozpočet na komunikačné a propagačné činnosti (publikácie, organizácia podujatí, digitálna komunikácia atď.) sa znížil približne o 38 % zo 155 200 EUR v roku 2023 na 96 515 EUR v roku 2024; zdôrazňuje, že hoci prideľovanie rozpočtových prostriedkov musí byť strategické a orientované na výsledky, ombudsmanka by sa mala sústrediť na informovanie občanov o mandáte svojho úradu a udržať dostatočné kapacity v oblasti komunikácie, najmä pre občanov, ktorí sa na ombudsmanku obracajú so žiadosťou o riešenie problémov na úrovni Únie; vyzýva ombudsmanku, aby zvážila presun úspor s cieľom zabezpečiť, aby si úrad ombudsmana zachoval potrebnú viditeľnosť a dosah;
52.	oceňuje úsilie ombudsmanky poskytovať transparentné informácie a uverejňovať údaje (vrátane štatistík o počte prípadov) v informačne bohatej a používateľsky ústretovej forme na webovom sídle ombudsmana; víta uverejnenie harmonogramu všetkých vyšetrovaní sťažností na webovom sídle, ktorý obsahuje informácie o minulých aj plánovaných míľnikoch v rámci jednotlivých vyšetrovaní;
53.	na základe dotazníka a výročnej správy konštatuje, že ombudsmanka v roku 2024 rozšírila svoje úsilie o dosah tým, že spustila účty na portáloch Threads a Bluesky, čím diverzifikovala svoju prítomnosť v sociálnych médiách; konštatuje, že ombudsmanka naďalej upozorňovala na kľúčové tematické oblasti prostredníctvom špecializovaných kampaní v sociálnych médiách a webových článkov, pričom v roku 2024 sa vo svojej komunikácii sústredila na etické normy v inštitúciách Únie; víta kľúčový strategický cieľ novozvolenej ombudsmanky podľa správy o následných opatreniach, ktorým je posilnenie postavenia občanov, čo bude zahŕňať cielené komunikačné aktivity s cieľom zabezpečiť, aby občania, ktorí potrebujú ombudsmana, poznali svoje práva a využívali služby úradu ombudsmana;
54.	víta pravidelný bulletin ombudsmanky s názvom EO Express, ktorý prostredníctvom propagácie na rôznych platformách poskytuje informácie predplatiteľom; vyzdvihuje účasť ombudsmanky na mnohých podujatiach organizovaných Úniou a medzinárodnými orgánmi, pričom často poskytovala rozhovory pre médiá s cieľom objasniť mandát ombudsmana, vysvetliť, ktoré druhy sťažností môže vybavovať, a informovať občanov o tom, kedy môžu požiadať ombudsmana o pomoc;
55.	s uspokojením berie na vedomie, že webové sídlo ombudsmana je navrhnuté v súlade s normami a usmerneniami Únie v oblasti prístupnosti a poskytuje používateľom inkluzívne a bezbariérové online prostredie vybavené rôznymi funkciami prístupnosti; konštatuje, že audit prístupnosti a použiteľnosti webového sídla ombudsmana, ktorý sa uskutočnil v roku 2025, ukázal priemerný súlad na úrovni takmer 90 %; nabáda ombudsmanku, aby v tejto oblasti naďalej uskutočňovala pravidelné audity;
56.	víta trvalú pozornosť médií, ktoré sa v roku 2024 venovali práci úradu ombudsmana v približne 5 000 článkoch; konštatuje, že ombudsmanka meria angažovanosť verejnosti predovšetkým prostredníctvom rastu na sociálnych médiách a návštevnosti webového sídla, pričom počet sledovateľov sa počas roka neustále zvyšoval; konštatuje, že účty ombudsmanky na sociálnych sieťach Instagram, LinkedIn a X získali celkovo 9 186 ďalších sledovateľov, čím v roku 2024 prekonala svoje ciele v oblasti aktivity na sociálnych sieťach, ako aj v počte jedinečných návštevníkov svojho webového sídla; zdôrazňuje, že je dôležité naďalej sa prednostne zameriavať na externú komunikáciu, aby sa posilnila informovanosť verejnosti o mandáte ombudsmana a službách, ktoré poskytuje občanom Únie.

